**Skaistgalves** (*Calocybe*) ir lapiņu sēņu ģints, kas pieder čemurpūkaiņu dzimtai. Pēc Latvijas Mikologu biedrības 2002. gada datiem, Latvijā līdz šim atrastas 7 sugas. *Catalogue of Life* 2021. gada beigās norāda pasaulē pavisam 48 skaistgalvju sugu.

Taksonomija
-----------

Vijolīšu skaistgalve (*Calocybe ionides*)
Dzeltenā skaistgalve (*Calocybe chrysenterum*)
Sārtā skaistgalve (*Calocybe carnea*)
Maija auzenes sporas
*Calocybe.persicolor* Beļģijā
*Calocybe cyanea* Kolumbijā.
Ģints nosaukumu un zinātnisko aprakstu devuši Kīners 1938. un Donks 1962. gadā. Daļa sēņu no šīs ģints, pēc dažu autoru domām, ietilpināma 1979. gadā izveidotajā ģintī *Rugosomyces*, taču latviešu valodā arī šo autoru tekstos tām saglabāts skaistgalvju nosaukums. Vienlaikus *Calocybe* tipisko sugu latviski pēc tradīcijas dēvē nevis par skaistgalvi, bet par maija auzeni, kas praktiski neietekmē sēņotājus, taču latviski rada sistemātisku problēmu, kas 2021. gadā vēl nav tikusi novērsta. Arī pati čemurpūkaiņu dzimta no pūkainēm izdalīta tikai 1981. gadā un arī pēc tam ne visi Latvijas avoti to atzina.

Saskaņā ar *MycoBank* un *Fungorum*, *Rugosomyces* uzskatāms par legālu sinonīmu pamatnosaukumam *Calocybe*. *Catalogue of Life*, kas norāda *Rugosomyces* kā atsevišķu ģinti, iekļauj tajā tikai divas sugas, kuras Latvijā nav atrastas.

Vaska skaistgalve (*Calocybe cerina*), kura agrāk bija iekļauta Latvijā atrasto sarakstā, tagad tiek uzskatīta par dzeltenās skaistgalves formu, baltā skaistgalve (*Calocybe leucocephala*) no šī paša saraksta pārcelta uz ģinti *Tricholomella*.

Apraksts
--------

Saskaņā ar 1980. gada aprakstu, skaistgalves ir dažāda izmēra cepurīšu sēnes, lielās sugas baltas, mazās krāsainas. Cepurītes forma no izliektas līdz plakanai, lapiņas parasti piestiprinātas ar zobiņu, parasti baltas, retāk krēmkrāsā. Saprofīti, aug uz trūdvielām un koksnes, retāk uz augsnes. Saskaņā ar Sugu enciklopēdijas aprakstiem, Latvijā sastopamo sugu sporas ir bezkrāsainas, gludas, relatīvi mazas, to birumraksts baltā krāsā, izņemot tagad uz citu ģinti pārcelto balto skaistgalvi.

Ģints sēnēm raksturīga liela augļķermeņu daudzuma vienlaicīga parādīšanās, nereti veido raganu riņķus. Daudzām sugām ir miltaina smarža.

Ģints tipiskā suga ir maija auzene. Ģintij *Rugosomyces* par tipisko sugu tika izvēlēta tumšā skaistgalve (*Rugosomyces onychinus*).

Izplatība
---------

Skaistgalves kopumā ir sastopamas visos kontinentos un klimatiskajās zonās, izņemot Antarktīdu, lai gan biežāk novērotas Eiropā, atbilstoši lielākajam pētnieku skaitam tajā.

### Latvijā atrastās sugas

Latvijā atrasto sugu nosaukumi norādīti pēc LMB 2002. gada saraksta ar dažiem *Fungorum* un Latvijas mikologu 2020. gada labojumiem.

* | Latviskie nosaukumi | Latīniskie nosaukumi |
| --- | --- |
| **Baltā skaistgalve** | *Calocybe leucocephala* *Tricholomella constricta* |
| **Dzeltenā skaistgalve** | *Calocybe chrysenteron* *Rugosomyces chrysenteron* *Calocybe chrysentera* |
| **Maija auzene** | *Calocybe gambosa*, *Calocybe georgii* |
| **Purpurbrūnā skaistgalve** | *Calocybe obscurissima* *Rugosomyces obscurissimus* *Calocybe obscurissimus* |
| **Sārtā skaistgalve** | *Calocybe carnea* *Rugosomyces carneus* |
| **Tumšā skaistgalve** | *Calocybe onychina* *Rugosomyces onycinus* *Calocybe onycinus* |
| **Vijolīšu skaistgalve** | *Calocybe ionides* *Rugosomyces ionides* |

Latvijā neatrastās sugas
------------------------

Novērojumi pa kontinentiem saskaņā ar GBIF un autoru datiem 2021. gada decembrī.

### Eiropā atrastās

Ar \* zvaigznīti atzīmētas sugas, kuras atrastas Dienvidigaunijā vai Sāremā un tādēļ ticamas arī Latvijā.

*Calocybe albella*, *Calocybe alpestris*, *Calocybe borealis*, *Calocybe cerinoides*, *Calocybe charistera*, *Calocybe civilis*, *Calocybe cyanocephala*, *Calocybe eborina*, *Calocybe favrei*, *Calocybe gangraenosa*, *Calocybe graveolens*, *Calocybe hebelomoides*, *Calocybe hymenoderma*, *Calocybe hypoxantha*, *Calocybe littoralis*, *Calocybe naucoria*\*, *Calocybe obscurata*, *Calocybe obscurissima*\*, *Calocybe ochracea*, *Calocybe phragmitis*\*, *Calocybe pilosella*, *Calocybe rubrocyanea*, *Calocybe theiochroa*, *Calocybe umbrina*, *Rugosomyces obscuratus*, *Rugosomyces persicolor*\*.

### Tikai citos kontinentos atrastās

*Calocybe africana*, *Calocybe alneti*, *Calocybe aromatica*, *Calocybe atropapillata*, *Calocybe aurantiaca*, *Calocybe bipigmentata*, *Calocybe caucasica*, *Calocybe coniceps*, *Calocybe convexa*, *Calocybe cyanea*, *Calocybe cyanella*, *Calocybe decolorata*, *Calocybe heterospora*, *Calocybe indica*, *Calocybe musashiensis*, *Calocybe pseudoflammula*, *Calocybe pusilla*, *Calocybe rubra*, *Calocybe vasilievae*, *Calocybe venezuelana*.

Lietošana pārtikā
-----------------

Saskaņā ar ANO pārskatu, pasaulē plaši pārtikā tiek lietota maija auzene, kuras augšanas laikā citu sēņu ir maz. Dažās valstīs bieži lieto arī balto skaistgalvi (Austrumāzijā) un *C. indica* (Indijā). Tomēr vairums ģints sēņu ir sīkas un neizsauc kulināru interesi, pat ja formāli ir ēdamas.

Atsauces
--------

1. 1 2  Latvijā konstatētās sēņu sugas Archived 2021. gada 9. jūlijā, *Wayback Machine* vietnē. — Cepurīšu sēnes — C
2. ↑  CoL sugu saraksts
3. ↑  Mycobank — Calocybe
4. 1 2  I.Dāniele, D.Meiere "*Lielā Latvijas sēņu grāmata*", Karšu izdevniecība Jāņa sēta, Rīgā, 2020, 29.-30. lpp.
5. 1 2  Sugu enciklopēdija. Pūkaiņu dzimta
6. ↑  Species Fungorum — Calocybe
7. ↑  Mycobank — Rugosomyces
8. ↑  CoL — Rugosomyces
9. ↑  Fungorum — Calocybe cerina
10. ↑  «*Грибы СССР*», Мысль, Москва, 1980. 187. 171. lpp.
11. ↑  Грибы средней полосы. Калоцибе
12. ↑  Index Fungorum — Calocybe
13. ↑  Index Fungorum — Rugosomyces
14. ↑  GBIF skaistgalvju atrašanas vietu karte
15. ↑  Boa E. (2004). Wild Edible Fungi: A Global Overview Of Their Use And Importance To People (Non-Wood Forest Products). Food & Agriculture Organization of the UN. p. 135. ISBN 978-92-5-105157-3.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Skaistgalves***.
* *Encyclopædia of Life* raksts (angliski)
* Mycobank (angliski)
* Index Fungorum (angliski)